Balju vat glo Bloem-metro se laaste trekker | Netwerk24
Balju vat glo Bloem-metro se laaste trekker
Deur Marietjie Gericke 15 September 2019 15:00
Qondile KhedamaFoto: Argief
Die balju het Donderdag beslag gelê op verskeie van die Mangaung-metro se bates, insluitend ’n trekker, sleepwa, ploegskaar en twee motorfietse, het Netwerk24 betroubaar verneem.
Dit volg glo weens onbetaalde skuld en die uitreik van tot veertien lasbriewe deur verskillende skuldeisers.
Andries Kruger, balju, wou egter nie bevestig dat hy op die bates beslag gelê het nie. Die trekker was glo die laaste in die metro se besit vir gebruik in die stad.
Talle sake hou verband met eise teen die munisipaliteit deur lede van die publiek wat spruit uit gebrekkige dienslewering soos motors wat in slaggate beskadig is.
Die bates word eers in November opgeveil. Die metro het tot dan om die agterstallige skuld te betaal.
Twee van die metro se trekkers is vroeër op beslag gelê en verkoop om skuld te dek. Noudat die laaste trekker ook afgevat is, het die departement vir parke en begraafplase geen trekker oor vir instandhoudingswerk nie, het Netwerk24 vertroulik verneem.
Die metro besit wel nog trekkers in ander omliggende dorpe wat onder sy beheer val.
Qondile Khedama, kommunikasiehoof van die metro, sê hy was nie bewus van die omstandighede nie en sal antwoord nadat hy met die relevante direktorate opgevolg het.
Meer oor: Bloemfontein | Balju | Skuld